《堆婆石》
宋代·许仕叔

撑空叠石何嵯峨，世传其名曰堆婆。
乃在淛岭之巅，吴山之阿。
我来于此少憩息，借问父老元如何。
父老为言五代时，有婆姓方氏结茅岭巅两鬓皤。
为念往来渴，均施汤水无偏颇。
行人以此尽感激，婆言吾亦期无他。
早晚吾骨只堆此，愿将一石堆吾坡。
尔来迄今四百载，行人堆石不少差。
我亦拾石堆其冢，既行且欢复逶迤。
今冢之高过百尺，堆石亦已岂虚过。
乃知一饮一滴水，恩至久远不可磨。
古人一饮在必报，如此传说夫岂讹。
吁嗟俗世人，乃道无恩波。
反恩以为仇，此语愚已多。
我适来此秋向晚，满屦霜叶仍吟哦。
因笔记此堆婆石，慷慨为赋堆婆歌。